b'\n_START_ARTICLE_\nZvonimira \xc5\xbdupevc\n_START_SECTION_\n\xc5\xbdivljenje in delo\n_START_PARAGRAPH_\nZvonimira \xc5\xbdupevc se je v Berlinu rodila v dru\xc5\xbeini pevca in glasbenega pedagoga Franca in Berte \xc5\xbdupevc (rojene Flassbach). Ljudsko \xc5\xa1olo in licej je obiskovala v Berlinu, prav tam 1931\xe2\x80\x931933 \xc5\xa1tudirala petje in dramsko umetnost na Visoki akademski dr\xc5\xbeavni \xc5\xa1oli za glasbo. Prvi\xc4\x8d je nastopila v Berlinu kot Kraljica no\xc4\x8di v Mozartovi v operi \xc4\x8carobna pi\xc5\xa1\xc4\x8dal. V Zagreb je skupaj z o\xc4\x8detom pri\xc5\xa1la decembra 1933 ali januarja 1934. Po korepeticiji pri N. Fallerju je v zagreb\xc5\xa1ki Operi pela vlogo Gilde v Verdijevi operi Rigoletto, v tej vlogi je gostovala tudi v ljubljanski Operi in presenetila tako s pevskim znanjem kot z nastopom. Od decembra 1934 je bila anga\xc5\xbeirana v ljubljanski Operi, v sezoni 1937/1938 v Zagrebu, vendar pa je \xc5\xa1e gostovala v Ljubljani. Ker ji v Zagrebu zaradi pomanjkanja denarja pogodbe niso podalj\xc5\xa1ali, se je vrnila v Nem\xc4\x8dijo in nastopala v Hamburgu. Imela je lep glas in odli\xc4\x8dno pevsko tehniko. Baje je umrla med drugo svetovno vojno pri bombardiranju Berlina.'